Összefoglalás az 9. tanulmányról

Énkép

„Ti pedig választott nemzetség, királyi papság, szent nemzet, megtartásra való nép vagytok, hogy hirdessétek Annak hatalmas dolgait, aki a sötétségből az ő csodálatos világosságára hívott el titeket” (1Pt 2:9)

Elmúlt heti szombatiskolánkban arról tanultunk, hogyan alakíthatunk ki helyes képet önmagunkról, önmagunk számára. Egyedül a Biblia tükrébe tekintve kaphatunk tiszta képet saját személyünkről. Az ember ugyanis hajlamos saját tulajdonságait elsősorban mások véleménye és saját megfigyelése alapján értékelni. Így viszont könnyen alkothatunk valótlan képet, mivel mi emberek csak a külsőt látjuk, és így gyakran tévedünk. Viszont az Úr látja a bensőnket, így Ő ismer bennünket teljesen.

A helyes énkép kialakításában segít, ha mindig tudatában vagyunk eredetünknek. Annak, hogy az embereket megosztó téves felfogással ellentétben, nem a véletlen folyamán vagyunk e világon, hanem az Úr teremtett mindannyiunkat az Ő képére és hasonlatosságára. Soha ne ítéljünk meg másokat, mert ahogyan a Szentírás mondja: „amiben mást megítélsz, önmagadat kárhoztatod”. Könnyen okozhatunk fájdalmat valakinek, torzíthatjuk énképét, csökkenthetjük teljesítményét, ha felületes ismeretek alapján bíráljuk, vagy előítélettel vagyunk iránta. Ha pedig valakit túlértékelünk, vagy éppen önmagát értékeli túl, akkor önteltté is válhat. Fontos megtalálni az egészséges és helyes középutat, az önértékelési gondok és az önteltség között. A keresztényeknek arra kell törekedniük, hogy bátorítsák és felemeljék egymást. Olyan emberi jellemzőket keressünk egymásban, amelyek Isten számára is értékek, mint például a becsület, a kedvesség, a mértékletesség vagy az elvhűség. Mindenkivel célja van a Teremtőnek, feladatot kaptunk, ki-ki az ő lelki ajándékai szerint. Ismerjük fel jó tulajdonságainkat, képességeinket, és használjuk Krisztus egyházának szolgálatára, erősítésére, testvéreink bátorítására.

Minden ember értékes és fontos Isten számára. Ne emberek szavára hallgassunk, hanem a Bibliában adott kijelentésekre tekintsünk, mert abból ismerhetjük fel hibáinkat, gyengeségeinket, melyeken javítani kell. Ha az örök élet elnyerése a célunk, akkor ne a múlandó világ pillanatnyi elvárásainak akarjunk megfelelni, hanem elsősorban az Úr mércéje szerint igyekezzünk minél tökéletesebbek lenni.

